สเปนเล็งกู้เงินอาทิตย์นี้
รมต.คลังยูโรโซนถกด่วนอุ้มสเปนหลังถูกหั่นเครดิต3ขั้นรวด
9 มิ.ย. 2555

รมต.คลังยูโรโซนถกด่วนอุ้มสเปนหลังถูกหั่นเครดิต3ขั้นรวด
แหล่งข่าวยุโรปเปิดเผย สเปนอาจขอกู้เงินในอาทิตย์หลังนี้ หลังวิกฤตหนักถูกหั่นเครดิตเพิ่ม
รอยเตอร์ส รายงานอ้างแหล่งข่าวจากสหภาพยุโรป (อียู) และเยอรมนี ว่า สเปนอาจยื่นขอความช่วยเหลือทางการเงินจากอียูภายในสุดสัปดาห์นี้ เพื่อระงับความปั่นป่วนในตลาดทุนที่กำลังลุกลาม ซึ่งจะส่งผลให้สเปนกลายเป็นประเทศที่ 4 และเป็นเขตเศรษฐกิจขนาดใหญ่สุดในยุโรปที่ต้องขอความช่วยเหลือทางการเงินจากภายนอก นับตั้งแต่เริ่มเกิดวิกฤตการณ์หนี้สาธารณะเมื่อกว่า 2 ปีก่อน
เจ้าหน้าที่ระดับสูงของอียู 2 ราย เปิดเผยว่า รัฐมนตรีคลังของ 17 ประเทศกลุ่มยูโรโซน จะประชุมร่วมกันในวันเสาร์ที่ 9 มิ.ย.นี้ เพื่อหารือเรื่องการขอความช่วยเหลือของสเปน ทว่ายังไม่มีการระบุถึงจำนวนเงินที่แน่ชัดในขณะนี้ และที่ประชุมจะมีแถลงการณ์ในเรื่องนี้ออกมาหลังเสร็จสิ้นการประชุม
“รัฐบาลสเปนได้ตระหนักถึงความรุนแรงของวิกฤตการณ์ในสเปนแล้ว” เจ้าหน้าที่ระดับสูงรายหนึ่งจากเยอรมนีเปิดเผยกับรอยเตอร์ส และกล่าวด้วยว่า จะมีการตกลงเรื่องความช่วยเหลือสเปนกันให้ได้ ก่อนถึงการเลือกตั้งทั่วไปรอบที่ 2 ของกรีซ ในวันที่ 17 มิ.ย.นี้ ซึ่งอาจนำไปสู่การออกจากกลุ่มยูโรโซน หากพรรคที่ชนะการเลือกตั้งปฏิเสธเงื่อนไขของการขอกู้เงิน
ความเคลื่อนไหวครั้งล่าสุดนี้มีขึ้นตามมาหลังจากที่บริษัทจัดอันดับความน่าเชื่อถือของ ฟิทช์ เรทติ้งส์ ได้ประกาศลดอันดับเครดิตของสเปนลงถึง 3 ขั้น จาก A มาอยู่ที่ระดับ BBB หรืออยู่สูงกว่าระดับขยะที่ไม่แนะนำให้เข้าไปลงทุนเพียงแค่ 2 ขั้นเท่านั้น พร้อมทั้งให้แนวโน้มในเชิงลบ ซึ่งอาจนำไปสู่การหั่นเครดิตลงอีก หากสถานการณ์ของสเปนเลวร้ายลง
ฟิทช์ให้เหตุผลว่า สเปนเสี่ยงต่อผลกระทบจากวิกฤตการณ์หนี้ของกรีซ และยังเสี่ยงต่อผลกระทบปัญหาภาคการเงินการธนาคารในประเทศ ที่เกิดมาจากหนี้เสียในภาคอสังหาริมทรัพย์อีกด้วย โดยสเปนอาจต้องใช้เงินมหาศาลระหว่าง 6 หมื่นล้าน-1 แสนล้านยูโร (ราว 2.38-4 ล้านล้านบาท) ในการปรับโครงสร้างเงินทุนของภาคธนาคารในประเทศ ซึ่งภาระจากการปรับโครงสร้างอาจส่งผลให้หนี้สาธารณะต่อจีดีพีของสเปนเพิ่มขึ้นถึง 6% ไปอยู่ที่ระดับ 95% ต่อจีดีพีในปี 2558
ด้านสถานการณ์ของประเทศอื่นๆ ในยุโรปนั้น ธนาคารกลางฝรั่งเศสได้ปรับลดคาดการณ์การขยายตัวทางเศรษฐกิจของฝรั่งเศสในไตรมาส 2 ของปีนี้ลงมาอยู่ที่ ลบ 0.1% จากเดิมซึ่งคาดว่าจะไม่ขยายตัว 
ทั้งนี้ หากตัวเลขดังกล่าวเป็นจริง ก็จะเป็นการหดตัวทางเศรษฐกิจรายไตรมาสเป็นครั้งแรกของฝรั่งเศสในรอบ 3 ปี และหากเศรษฐกิจของฝรั่งเศสในช่วงไตรมาส 3 หดตัวต่อเนื่อง ฝรั่งเศสก็จะเข้าสู่ภาวะเศรษฐกิจถดถอยอย่างเต็มตัวตามหลังอังกฤษ กรีซ อิตาลี โปรตุเกส และสเปน